P6_TA(2006)0435

Gennemførelsesforanstaltninger til gennemsigtighedsdirektivet

Europa-Parlamentets beslutning om "en bloc"-gennemførelsesforanstaltningerne til gennemsigtighedsdirektivet

Europa-Parlamentet,

- der henviser til Europa-Parlamentets og Rådets direktiv 2004/109/EF af 15. december 2004 om harmonisering af gennemsigtighedskrav i forbindelse med oplysninger om udstedere, hvis værdipapirer er optaget til handel på et reguleret marked [1],

- der henviser til udkast til Kommissionens direktiv om fastlæggelse af detaljerede gennemførelsesbestemmelser til visse bestemmelser i direktiv 2004/109/EF, offentliggjort af Kommissionen den 30. maj 2006,

- der henviser til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [2], som ændret ved Rådets afgørelse 2006/512/EF af 17. juli 2006 [3],

- der henviser til den erklæring, som Kommissionens formand Romano Prodi afgav i Europa-Parlamentet den 5. februar 2002,

- der henviser til sin beslutning af 5. februar 2002 om gennemførelse af lovgivningen i forbindelse med finansielle tjenester [4],

- der henviser til de foreslåede ændringer til udkastet til Kommissionens direktiv om fastlæggelse af detaljerede gennemførelsesbestemmelser til visse bestemmelser i direktiv 2004/109/EF, som Økonomiog Valutaudvalget vedtog den 10. oktober 2006,

- der henviser til Kommissionens svar til disse foreslåede ændringer, som blev sendt til Parlamentet med skrivelse af 18. oktober 2006, rettet til ordføreren og formanden for Økonomi- og Valutaudvalget,

- der henviser til Økofins konklusioner af 5. maj 2006, hvori betydningen af tilsyn, koordinering og konvergens inden for EU understreges,

- der henviser til forretningsordenens artikel 81 og 103, stk. 2,

1. opfordrer Kommissionen til at tage størst muligt hensyn til begrænsningerne i de beføjelser, som den er tillagt i henhold til direktiv 2004/109/EF i overensstemmelse med traktatens gældende bestemmelser for at sikre retssikkerhed for aktørerne på de finansielle markeder;

2. påpeger, at udkastet til gennemførelsesforanstaltninger udgør en anvendelig løsning for at nå målet om forbedrede driftsvilkår for aktørerne på de finansielle markeder og om effektive, gennemsigtige og sikre finansielle markeder i Den Europæiske Union;

3. understreger, at det arbejde, som Parlamentet har udført siden offentliggørelsen af gennemførelsesforanstaltningerne, er blevet stimuleret af behovet for at overholde de lovgivningsmæssige bestemmelser, som har til formål at opnå et afbalanceret resultat mellem konkurrence og gennemsigtighed for de finansielle markeder, de berørte parter (aktionærer, udstedere og brugere), tilsynsmyndigheder og demokratisk valgte repræsentanter;

4. glæder sig over den velvilje, som Kommissionen har udvist ved at samarbejde med Parlamentet med henblik på at nå det bedst mulige resultat for alle berørte parter; minder om behovet for at inddrage og orientere Parlamentet så tidlig som mulig i det forberedende arbejde vedrørende alle foranstaltninger på niveau 2;

5. bemærker, at proceduren for færdiggørelsen af gennemførelsesforanstaltningerne for direktiv 2004/109/EF praktisk talt er uden fortilfælde i lyset af den måde, hvorpå EU-lovgivning normalt udarbejdes; påpeger derfor behovet for at nå et gensidigt tilfredsstillende resultat for alle de berørte institutioner med henblik på at opnå en positiv udvikling de interinstitutionelle forbindelser;

6. opfordrer Kommissionen til at holde nøje øje med udviklingen inden for internationale regnskabs- og revisionsstandarder med henblik på at sikre en konsistent opfattelse af den grad af sikkerhed, investorerne kan forvente af en revisors gennemgang af halvårlige regnskaber, hvis en sådan revision foretages;

7. opfordrer Kommissionen til at overveje, om definitionen af minimumsindholdet af sammendraget af halvårsregnskaber, såfremt det ikke udarbejdes i overensstemmelse med de internationale regnskabsstandarder, skal revideres;

8. opfordrer Kommissionen til at sikre, at der findes en effektiv anmeldelsesprocedure med henblik på tilsynet med prisstillingsaktiviteter;

9. opfordrer Kommissionen og medlemsstaterne til at tilskynde Det Europæiske Værdipapirstilsynsudvalg til at opbygge hensigtsmæssige netværk, der kan lette informationsudvekslingsbyrden for markedsaktørerne;

10. opfordrer Kommissionen til at være særlig opmærksom på de nødvendige ækvivalente forventninger til tredjelandes administrationsselskaber og investeringsfirmaer og sikre, at sådanne firmaer klart identificerer deres kompetente myndighed eller, hvis de ikke er regulerede, klart angiver disse oplysninger;

11. påpeger nødvendigheden af, at medlemsstaterne samordner deres indsats ved fastlæggelsen af minimumsstandarder for informationen af offentligheden;

12. opfordrer Kommissionen til at revidere standarderne for effektiv udbredelse af information;

13. godkender gennemførelsesforanstaltningerne;

14. pålægger sin formand at sende denne beslutning til Rådet, Kommissionen og Det Europæiske Værdipapirtilsynsudvalg.

[1] EUT L 390 af 31.12.2004, s. 38.

[2] EUT L 184 af 17.7.1999, s. 23.

[3] EUT L 200 af 22.7.2006, s. 11.

[4] EUT C 284 E af 21.11.2002, s. 115.

--------------------------------------------------